小王仲冬望置酒學士賦詩次韻
作者：洪皓
朝代：宋

paragraphs: 三冬適半成髙宴，初筵更速金閨彦。
王氏三珠少愈奇，昔也聞名今見面。
雖無絲竹侑清歌，賴有雪月争曳練。
乃兄登朝立要路，黑頭入侍瑤泉殿。
一時壯氣飲如虹，千仞威稜迅侔電。
諫父休兵已可嘉，延儒敎子尤堪羡。
學士例能憐麴糵，擬追乃祖存訓傳。
折衝樽俎敗垂成，敷演佛乘超鍜鍊。
都官驚坐肖孟公，一醉逃禪俄側弁。
不妨草檄愈頭風，何用能文獲天硯。
杞梓奇材當顯庸，圭璋重器且明薦。
大夫醉墨稱三昧，鍾王歐禇欣一眄。
下馬疲觀索靖碑，畫牛誤落桓溫扇。
仲氏彎弧過鐵槍，驍勇臨機解乘便。
酒行軍法慕朱虚，幼賭摴蒱慚奉倩。
叔也居然賦常棣，且招師友嘗異饌。
鶺鴒風緊思急難，堂堂筆陣曾酣戰。
少年須折一枝桂，要職休辭五府掾。
我來修好閱六年，薄命未許回哀眷。
穆生初爲設醴留，臧堅豈受刑臣唁。
三沐三薰聽所爲，一觴一詠情忘倦。
强哦拙句若塼抛，枉尋長篇同玉衒。
求成未結心如醉，况乃光陰疾於箭。
天涯久旅漫思家，引領庭闈徒眷戀。